b'\n_START_ARTICLE_\nHilarimorphidae\n_START_SECTION_\nUtseende\n_START_PARAGRAPH_\nSm\xc3\xa5 til middelsstore (1,8 \xe2\x80\x93 7,2 mm), m\xc3\xb8rke, kraftige fluer. De ligner sterkt p\xc3\xa5 enkelte dansefluer men skiller seg fra disse i visse anatomiske detaljer. _NEWLINE_Hodet er stort, hos hannen dekker fasett\xc3\xb8ynene mesteparten av hodet og de m\xc3\xb8tes i pannen. Hunnens fasett\xc3\xb8yne er mye mindre. Hannens fasett\xc3\xb8yne er delt i en \xc3\xb8vre del med store fasetter og en nedre del med mindre fasetter \xe2\x80\x93 denne oppbygningen er typisk for fluer der hannene danner svermer. Bakerst i pannen sitter tre punkt\xc3\xb8yne (ocelli) p\xc3\xa5 en trekantet plate, omgitt av noen korte b\xc3\xb8rster. Antennene er fem-leddete. Det innerste leddet er sv\xc3\xa6rt lite, det andre leddet er flatt puteformet med en krans av fine b\xc3\xb8rster. Det tredje leddet er stort og p\xc3\xa6reformet (med den tykke enden innerst), det fjerde leddet er kort, mer eller mindre sylindrisk, og det femte leddet er en fin, kort b\xc3\xb8rste som sitter helt ytterst. Munndelene er sm\xc3\xa5, og noe tilspisset._NEWLINE_Brystet (thorax) er kraftig og ganske h\xc3\xb8yt hvelvet. Ryggsiden er kledt med fine h\xc3\xa5r men det finnes ingen lange b\xc3\xb8rster. Sidene er snaue. _NEWLINE_Vingene er middels store, glassklare eller lyst brunlige, med tydelig \xc3\xa5renett. Ytterst i vingen er det to tydelig gaffeldelte \xc3\xa5rer (R4+5 og M1+2). I den innerste delen er det tre avlange, lukkede celler som ligger side om side. Den bakerste av disse (analcellen) er trukket ut til en spiss ytterst og lukker seg like f\xc3\xb8r vingebakkanten. Beina er korte og kraftige uten noen spesielle s\xc3\xa6rtrekk. Bakkroppen er kort kjegleformet, og hannens ytre kj\xc3\xb8nnsorganer er tydelige som en rund, hard kapsel. _NEWLINE_Larvene er ukjente.\n_START_SECTION_\nLevevis\n_START_PARAGRAPH_\nVeldig lite synes \xc3\xa5 v\xc3\xa6re kjent om disse fluenes levevis. De har blitt funnet tallrikt i vegetasjonen langs en bekk, og det er sannsynlig at larvestadiene lever i vann. Formen p\xc3\xa5 hannenes fasett\xc3\xb8yne kan tyde p\xc3\xa5 at de danner svermer, og munndelenes form kan tyde p\xc3\xa5 at de voksne fluene er rovdyr.'